P6_TA(2004)0013

Situationen i Irak

Europa-Parlamentets beslutning om situationen i Irak

Europa-Parlamentet,

- der henviser til sine tidligere beslutninger af 16. maj 2002 om situationen i Irak 11 år efter Golfkrigen [1] og 30. januar 2003 om situationen i Irak [2], sin henstilling af 24. september 2003 om situationen i Irak [3] og Europa-Parlamentets og Rådets afgørelse 2004/155/EF af 18. december 2003 om anvendelse af fleksibilitetsinstrumentet til rehabilitering og genopbygning af Irak i henhold til punkt 24 i den interinstitutionelle aftale af 6. maj 1999 [4],

- der henviser til resolution 1483 [5], 1500 [6], 1502 [7], 1511 [8] og 1546 [9] fra FN's Sikkerhedsråd,

- der henviser til forretningsordenens artikel 103, stk. 2,

A. der noterer sig den enstemmigt vedtagne resolution 1546 fra FN's Sikkerhedsråd, hvori det bekræftes, at den irakiske overgangsregering, der tiltrådte den 30. juni 2004, er suveræn, og støtter, at resolutionen gennemføres,

B. der henviser til, at Det Europæiske Råd på mødet den 17.- 18. juni 2004 bekræftede, at det som mål har et sikkert, stabilt, samlet, velstående og demokratisk Irak, og noterer sig konklusionerne fra samlingen i Rådet (almindelige anliggender) den 13. september 2004,

C. der udtaler sin tilfredshed med Kommissionens meddelelse (KOM(2004)0417) om Den Europæiske Union og Irak og den ramme for et engagement, der foreslås deri,

D. der henviser til, at den politiske og sikkerhedsmæssige situation i Irak stadig er ustabil og forårsager talrige dødsfald og sårede blandt europæere, irakiske borgere og internationalt militært personel,

1. fordømmer skarpt alle voldshandlinger, der rammer i flæng, navnlig alle terrorangreb mod civile, religiøse mindretal, politistyrker og soldater fra den multinationale styrke, gidseltagning, bl.a. blandt journalister og ngo-personale, og de grusomme mord, der er blevet begået og stadig er ustraffede; bekræfter, at alle midler må sættes ind på at stoppe sådanne forsøg på ved brug af vold at svække den irakiske regering og det internationale samfund, der er fast besluttede på at videreføre den demokratiske proces;

2. fordømmer navnlig på det skarpeste bortførelsen af de franske journalister Christian Chesnot og George Malbrunot såvel som af de italienske hjælpearbejdere Simona Torretta og Simona Pari og en britisk statsborger, og kræver, at de straks frigives betingelsesløst sammen med alle andre gidsler uanset nationalitet; udtrykker sin tilfredshed med de mange solidaritetstilkendegivelser fra irakiske borgere og den islamiske verden over for gidslerne; opfordrer de irakiske myndigheder og alle berørte instanser til at sætte alt ind på at sikre gidslernes frigivelse og undgå at lægge hindringer i vejen for dette mål; kræver, at alt gøres for at få den dræbte italienske journalist Enzo Baldoni bragt tilbage til Italien;

3. opfordrer indtrængende Rådets formandskab, den højtstående FUSP-repræsentant og Kommissionen til at støtte de berørte medlemsstaters initiativer i dette øjemed;

4. anmoder de irakiske regeringsmyndigheder og de religiøse samfund i landet, navnlig alle religiøse myndigheder om en stærk, tydelig og utvetydig fordømmelse af enhver form for terrorisme;

5. bekræfter på ny, at Den Europæiske Union er fast besluttet på at bistå med omstillingsprocessen i Irak og landets reintegrering i det internationale samfund som et suverænt, uafhængigt og demokratisk partnerland; er en varm tilhænger af den strategi, Kommissionen har afstukket på mellemlang sigt på linje med disse principper;

6. kræver, at valgene til overgangsnationalforsamlingen, som efter planen skal afholdes i januar 2005 og betragtes som et afgørende skridt hen imod etableringen af et demokratisk Irak, bliver retfærdige og frie og med ubegrænset deltagelse af kvinder;

7. støtter forslaget fra Kommissionen om at afsætte yderligere 200 mio. EUR i EU-bidrag til genopbygningen af Irak i 2005 og opfordrer indtrængende Rådet til at benytte fleksibilitetsinstrumentet til at gennemføre denne forpligtelse uden at nedskære udgifterne på andre områder omfattet af EU's eksterne aktioner; insisterer på, at genopbygningsprocessen skal være gennemsigtig i alle henseender, særlig politisk, økonomisk og finansielt;

8. henstiller, at Parlamentets Udenrigsudvalg udarbejder en omfattende betænkning om situationen i Irak, hvori der tages hensyn til følgevirkningerne af krigen og alle problemerne i forbindelse med oprydning, genopbygning og stabilisering i landet;

9. pålægger sin formand at sende denne beslutning til Rådet, den højtstående FUSP-repræsentant, Kommissionen, medlemsstaternes parlamenter, Iraks midlertidige regering, det midlertidige irakiske parlament, FN's generalsekretær og FN's Sikkerhedsråd.

[1] EUT C 180 E af 31.7.2003, s. 499.

[2] EUT C 39 E af 13.2.2004, s. 67.

[3] EUT C 77 E af 26.3.2004, s. 226.

[4] EUT L 54 af 23.2.2004, s. 1.

[5] FN's Sikkerhedsråds resolution 1483 af 22.5.2003 om "Myndigheden" i Irak efter krigen og FN's særlige udsendings beføjelser.

[6] FN's Sikkerhedsråds resolution 1500 af 14.8.2003 om oprettelse af Iraks Styrende Råd og iværksættelse af De Forenede Nationers hjælpeaktion.

[7] FN's Sikkerhedsråds resolution 1502 af 26.8.2003, der opfordrer til beskyttelse af FN's og alt humanitært personale.

[8] FN's Sikkerhedsråds resolution 1511 af 16.10.2003.

[9] FN's Sikkerhedsråds resolution 1546 af 8.6.2004.

--------------------------------------------------